Søndag var der åbent hus i Nordjyllands Ultralet Flyveklub. - Nu skal vi lige ud at flyve en tur, og se, hvor meget det blæser, siger uddannelsesansvarlig i flyveklubben, Anders Larsen, der til dagligt flyver fragtfly i hele Europa. Ordsproget om ikke at flyve højere end vingerne kan bære var i dag skiftet ud med højtflyvende pilotdrømme. -	Det er vildt den første gang, så det bliver man bidt af, siger Jesper Rossen. Han er nyt medlem af flyveklubben og er startet med at tage flycertifikat til den ultralette type fly. -	 Normalt har jeg nogle flere fritidsinteresser, men alt er lukket ned, og så har jeg tiden til at læse teori, og har mulighed for at komme ud og prøve det hele, siger han. Jesper Rossen har da også allerede efter de første otte flyvetimer fået smag for de små, lette flyvemaskiner. -	Flyvning er den vildeste hobby, det vil jeg sige, slutter Jesper Rossen. Klubben satser på uddannelse af nye piloter Til at tage imod de mange gæster til dagens arrangement var formanden for flyveklubben, og han mødte op med en klar målsætning. - Det, der holder denne her klub i gang, er uddannelse.  Så vi håber selvfølgelig, at der kommer nogle i dag, der giver udtryk for, at de vil tage flycertifikat her hos os, siger formanden for Nordjyllands Ultralet Flyveklub, Mads Thomsen. Om der var nye medlemmer blandt de fremmødte, må tiden vise, men begejstringen var ikke til at tage fejl af. - Det kunne være ret fedt at flyve en søndagstur i stedet for at køre en søndagstur på landevejen, siger Anne Grethe Carlsen

Opsummering:
Hvis du som mange drenge og piger har haft en drøm om at blive pilot, så var der mulighed for at snuse til livet i en flyver i Brønderslev i dag.